Tartu maakohus tunnistas 5. detsembril 2011 Lembit Allikmetsa süüdi dokumendi võltsimises ja mõistis talle rahalise karistuse summas 1524 eurot. Lisaks pidi ta tasuma 480,78 eurot menetluskulude eest.
Kohtu ette viis teeneka arsti ja Tartu aukodaniku koostöö praeguse Valga haigla ülemarsti Andres Selliga. Nimelt korraldas Sell 2006. aasta aprillist septembrini narkoosiravimi 2-kloroprokaiin (2-chloroprocaine) inimuuringu. Lõuna ringkonnaprokuröri Kristiina Laasi koostatud süüdistuse järgi polnud tal aga selleks ravimiameti luba ega nõuetekohast patsientide nõusolekut.
Süüdistuse järgi võltsis Allikmets ajavahemikus 2008. aasta 3. novembrist 4. detsembrini Andres Selli kihutamisel ravimi kliiniliseks uuringuks Tartu Ülikooli inimuuringute eetikakomitee loa.
Lembit Allikmets koostas ja allkirjastas süüdistuse järgi tagantjärele kuupäeva 24. märts 2003 kandva loa, et viia 2006. aastal ebaseaduslikult tehtud ravimi 2-kloroprokaiin kliiniline uuring vastavusse esitatavate nõuetega ja näiliselt seadustada ebaseaduslik uuring.